Արժանիքի հիման վրա ձևավորված համակարգ պիտի լինի, որպեսզի մենք կարողանանք ավելի լավ հմտություններ ունեցող մարդուն ավելի լավ պայմաններ տրամադրել։ Մասնագետը ինքն իր վրա աշխատելու, ինքնազարգացման խթան կունենա։ Խնդիրը սա է։ Եվ ոչ միայն կրթական համակարգում.ցանկացած տեղում համակարգը պետք է լինի խթանող։ Բարեփոխումներն այստեղ տեղափոխվում են հիմնականում ՀՀ-ից։ Այսինքն՝ եթե այնտեղ կոնկրետ մարդկանց կողմից ռազմավարություն է մշակվում, հիմնականում այդ նույն ռազմավարությունը փոխադրվում է այստեղ։ Բայց դրա կատարողականը երբեմն համեմատաբար ցածր մակարդակի է լինում հենց կառավարման, մասնագետների պակասի պատճառով։ Եվ այստեղ է, որ Սփյուռքը և ՀՀ-ն ոչ միայն նյութապես պետք է օգնեն, այլ նաև՝ մարդկային ռեսուրսներով։ Իհարկե, մենք էլ մեղքեր ունենք։ Մեր մեղքն էլ այն է, որ ավելի մեծ թափով պիտի մարդկային ռեսուրսներ ներգրավենք, չնայած քչերն են ցանկանում գալ եղած պայմաններով։ Եթե ինչ-որ մեկին հրավիրում ես այստեղ, բնականաբար, իր համար ցանկալի պայմաններ պիտի ապահովես։